ועדת הכלכלה, כנסת 16, פרוטוקול מספר 52, 2003-07-24 17:00

שלום שמחון: אני מחדש את הישיבה.

שלום שמחון: הצעת חוק הרשות השנייה לטלוויזיה ורדיו (תנאי הפעלה של בעלי זיכיון בערוץ 2 ובערוץ השלישי והוראות שונות).

שלום שמחון: אנחנו רוצים להקריא את מה שכבר הסכמנו עליו בנושא חברת החדשות.

שלום שמחון: רוני טלמור, בבקשה.

רוני טלמור: התיקון שאנחנו מדברים עליו הוא תיקון 19.

רוני טלמור: בתיקון הקודם שנעשה לחוק, תיקון מס' 18, יש הוראת מעבר לעניין התיקון שנעשה בסעיף הבעלויות הצולבות, סעיף 41.

רוני טלמור: בסעיף זה נקבעו כללים חדשים של בעלויות צולבות שיחולו על כל המכרזים לשידורי טלוויזיה מכאן ואילך.

רוני טלמור: זה נמצא בסעיף 41(ב2), ובאותה עת בוטלו סעיפים (ב) ו-(ב1) שעסקו במכרזים הקודמים בערוץ 2 ובערוץ השלישי ונקבעה הוראת מעבר.

רוני טלמור: תוך כדי העבודה על החוק נתעורר ספק – לאור הוראת המעבר, אלו כללים יחולו על זכייני ערוץ 2 כשהם יצאו למכרז החדש, האם יחולו הכללים הקודמים שממשיכים לחול עליהם כל זמן שהם מחזיקים ברשיונות, כי נושא הבעלויות הצולבות הוא דינמי - -

אליעזר כהן: לפני כל הדיון יש לי הצעה לסדר - אין לי שום התנגדות שהאורחים ישבו איתנו, אבל אני שומע שאנחנו נפתח פה נושאים מחדש.

אליעזר כהן: כל מה שהסכמנו עליו, לא אכפת לי שיידון.

אליעזר כהן: אבל אם ייפתחו נושאים מחדש, אני מבקש שנישאר פה רק חברי הכנסת כדי שבאמת שנגמור היום.

גלעד ארדן: יש רק נושא אחד שלא גמרנו - שידורי החדשות.

אליעזר כהן: בינתיים הדיון יכול להישאר כמו שהוא, אבל אם מתחיל שוב ויכוח - שנתווכח בין חברי הכנסת - לטובתכם, רבותיי האורחים.

אליעזר כהן: אני יודע מה שאני אומר - פותחים עוד נושא ועוד נושא ולא נגמור.

רוני טלמור: הוראת המעבר לעניין הבעלויות הצולבות קובעת, שההוראות הקיימות, אלה שבוטלו בתיקון הקודם לעניין בעלויות צולבות, ימשיכו לחול על זכיינו ערוץ 2 עד 31.10.2005, כשהמטרה היתה שעד סוף תקופת ההארכה הם ייהנו מהמצב הקודם.

רוני טלמור: הכוונה היתה שבמכרז החדש שייערך לערוץ 2 יתחילו לחול הכללים החדשים שנקבעו בתיקון 18.

רוני טלמור: על מנת למנוע אי הבנות וכדי ליצור ודאות ובהירות, אני מציעה תיקון להוראת המעבר בסעיף 6 לתיקון מס' 18, התשס"ג-2002.

רוני טלמור: קודם אני מקריאה הנוסח הקיים: "הוראות סעיף 41 לחוק העיקרי כנוסחה ערב תחילתו של חוק זה (להלן - יום התחילה) ימשיכו לחול עד יום כ"ח בתשרי התשס"ג, 31 באוקטובר 2005, על מי שהוא בעל זיכיון בערוץ 2 ביום התחילה וזיכיונו הוארך בהתאם להוראות סעיף 37(א) לחוק העיקרי כנוסחו בסעיף 2 לחוק זה.

רוני טלמור: זה החוק שבו התאפשרה ההארכה לשנתיים.

רוני טלמור: אני מציעה שהסעיף יתחיל כך: "הוראות סעיף 4 לחוק העיקרי כנוסחו ערב תחילתו של חוק זה ימשיכו לחול לעניין זכותם של בעלי הזיכיונות לשדר לפי זיכיונותיהם כאמור [זאת אומרת, זיכיונותיהם הקיימים].

רוני טלמור: עוד נעשה את הגימור הסופי של הנוסח, פשוט שיהיה ברור שזה רק לגבי השידור ולא המכרז.

יוחנן צנגן: אני רוצה להעיר את תשומת ליבה של הוועדה למשמעות של דברים האלה.

יוחנן צנגן: אני לא מייצג את "ידיעות אחרונות" אלא את רשת, "ידיעות" הם רק אחד מבעלי המניות ברשת.

יוחנן צנגן: לכן רק אסביר הרקע לתיקון הזה.

יוחנן צנגן: במצב שהיה עובר לשינוי החלטת הממשלה בעניין הרשיונות, לבעלי המניות בערוץ 2 שהיו חייבים לצאת בגלל בעלויות צולבות היה אופק, היתה יכולת לממש את השווי של ההשקעה שלהם בחברה כי אחרי תום תקופת הזיכיון היה לפחות פוטנציאל לחברה להמשיך עם רשיון.

יוחנן צנגן: זאת אומרת שכאשר בא "ידיעות אחרונות" למכור את המניות שלו כפי שחייב החוק, הוא יכול למצוא מישהו שיודע שהוא קונה חברה פעילה שיש לה אופק חיים ולכן הוא יכול לקבל איזשהו ערך עבור מניותיו.

יוחנן צנגן: במצב שנוצר עכשיו, ל"ידיעות" כמו ל"מעריב", אין שווי למניות שלהם.

רוני טלמור: זה לא נכון.

שלום שמחון: אנחנו גם צריכים לנהוג בטיפה של הגינות.

שלום שמחון: לא איכפת לי להקדיש לנושא הזה שעה ביום שני ולהחליט עכשיו שאם נגיע על כך להסכמה ביום שני בוועדה, גם נצביע.

שלום שמחון: נשים את הנושא הזה עכשיו בצד, הוא יעלה ביום שני, אם לא נגיע להסכמה - יישאר התיקון שהיה קודם.

רוני טלמור: למיטב ידיעתי אין פה מישהו שמתנגד להבהרה הזאת.

רוני טלמור: המשמעות תהיה שאם יש עיתון שבעל עניין בו מחזיק - -

שלום שמחון: אם בעל עיתון רוצה להגיד את דבריו, אני רוצה לתת לו אפשרות לעשות זאת.

רוני טלמור: הדברים האלה כבר נאמרו.

שלום שמחון: אז תשאירי אותם כמו שהם.

שלום שמחון: אם יש בעל עיתון בארץ שרוצה להגיד, רוצה לתת לו האפשרות להשמיע את דבריו.

אבשלום וילן: גם כשרוצים להצביע נגדו, צריך לתת לו זכות טיעון.

שלום שמחון: אני מקבל את הבקשה שלכם.

שלום שמחון: על אף שבעוד מספר דקות נצביע על העברת החוק הזה לקריאה שנייה ושלישית, אני משאיר את הנושא הזה פתוח.

שלום שמחון: מנהלת הוועדה לקחה בחשבון יחידת זמן ביום שני לצורך השלמות אפשריות, והעניין הזה יידון ביום שני.

עוזי פלד: אז צריך להזמין את "ידיעות" ו"מעריב".

שלום שמחון: בוודאי, זה מה שאמרתי.

אתי בנדלר: הנושא הזה איננו כלול בהצעת החוק כפי שהיא עכשיו.

שלום שמחון: אני לא מתנגד לעמדת הממשלה להביא את זה לסדר היום, אבל יש לאפשר לבעלי העיתונים לומר את דבריו.

מל פולישוק-בלוך: בנייר שחולק לנו, התיקון הזה כלול?

לאה ורון: לא.

לאה ורון: זה משהו שאין נייר עליו, זה משהו שלא שמענו עליו גם בוועדה.

לאה ורון: לא היה על זה דיון.

אתי בנדלר: הנושא הזה התעורר כשאלה של נציגי הממשלה אגב דיונים שהיו לנו כאן, הם שאלו האם ברור שאמנם כך.

אתי בנדלר: אמרתי: ברור שאמנם זאת היתה הכוונה, מהנוסח אני לא בטוחה שזה ברור.

שלום שמחון: אתי, אם יש כוונה לחדד את החידוד של החידוד, המינימום הוא לתת לעיתונים לומר פה את דבריו.

שלום שמחון: אני לא מתנגד לכלום, אני מוכן לאפשר לממשלה להעלות נושא נוסף, חדש, אבל צריך לשמוע גם את בעלי העיתונים.

שלום שמחון: רוני, תקראי את מה שהסכמנו עליו הבוקר לגבי חברת החדשות.

אמיר לוי: מבחינת הפרוצדורה, בכל מקרה הוועדה מסיימת היום להכין את החוק לקריאה שנייה ושלישית.

אמיר לוי: בין אם תהיה הסכמה על הנושא הזה או לא, החוק עולה למליאה בשבוע הבא.

רוני טלמור: סעיף 67 לחוק עוסק במועצת המנהלים של חברת החדשות.

רוני טלמור: הסעיף המתוקן הוא כזה: "(א) מועצת המנהלים של חברת החדשות תמנה לפחות חמישה דירקטורים, מהם שלוש חמישיות יתמנו על-ידי בעלי הזיכיונות לשידורי טלוויזיה בהתאם לחלקם היחסי במניות ההצבעה של חברת החדשות ושתי חמישיות יתמנו על-ידי המועצה לפי סעיף זה, ובלבד שבעלי הזיכיונות לא ימנו למועצת המנהלים יותר משני נציגים שקבעו מי שמחזיקים באמצעי שליטה, הן בבעל הזיכיון והן בתאגיד שהוא עיתון כמשמעותו בסעיף 41(ב)(4).

רוני טלמור: "הדירקטורים שתמנה המועצה לפי סעיף זה (להלן דירקטורים מטעם הרשות) יהיו נציגי ציבור שמתקיימים בהם לפחות תנאי הכשירות לכהונת דירקטור של חברה ממשלתית לפי סעיפים 16א, 17, 17א ו-18ג לחוק החברות הממשלתיות, התשל"ה-1975, בשינויים המחויבים לפי העניין".

רוני טלמור: הסעיפים האלה עוסקים בתנאי כשירות לכהונת דירקטור בחברה ממשלתית.

רוני טלמור: סעיף 16א קובע שדירקטור שתהיה לו השכלה גבוהה מתאימה או חמש שנות ניסיון בתפקידים בכירים.

רוני טלמור: סעיף 17 עוסק בתנאי כשירות כמו ניגוד עניינים.

רוני טלמור: סעיף 17א מדבר על תנאי פסלות בגלל זיקה כלכלית.

רוני טלמור: סעיף 18ג עוסק במועמדים שיש להם זיקה אישית, פוליטית או עסקית - -

1028: יש אדם שאין לו זיקה כזאת?

גלעד ארדן: סעיף 18 זה פגיעה בחופש העיסוק, אפליה של חברי גוף בוחר במפלגות.

שלום שמחון: חבר-הכנסת הירשזון ניסה לשנות את זה כמה פעמים.

שלום שמחון: זה היה על שולחן הממשלה לא מעט פעמים.

גלעד ארדן: יש הצעת חוק בעניין הזה שעומדת לעלות.

רוני טלמור: המטרה של הסעיף הזה היא להבהיר שמי שיש לו זיקה כזאת, על מנת להסיר את החשש ואת מראית העין שהמינוי נעשה משיקולים פסולים, יצטרך להוכיח שיש לו כישורים מיוחדים והתאמה מיוחדת לתפקיד.

רוני טלמור: סעיף קטן (ג): "לא ימונה כדירקטור מטעם הרשות: (1) מי שמתקיים בו אחד מהסייגים המנויים בסעיף 9(א) לחוק".

רוני טלמור: סעיף 9(א) מונה את הסייגים למינוי חבר מועצה, למשל שחבר כנסת לא יכול להיות דירקטור.

שלום שמחון: הבוקר הסכמנו על זה בעיקרון, תמשיכי לקרוא בבקשה.

רוני טלמור: "(1) מי שמתקיים בו אחד מהסייגים המנויים בסעיף 9(א); (2) מי שהינו חבר מועצה; (3) מי שיש לו זיקה אישית, כלכלית או אחרת, לרבות כעובד, לבעל הזיכיון, למי שהוא בעל עניין בתאגיד שהוא בעל זיכיון וכן למי שמחזיק במישרין בשיעור כלשהו של אמצעי שליטה בבעל זיכיון כאמור.

רוני טלמור: לעניין זה, בעל זיכיון - בעל זיכיון לפי חוק זה וכן בעל רשיון לשידורים לפי חוק התקשורת (בזק ושידורים), התשמ"ב-1982; (4) מי שעיסוקיו האחרים עלולים ליצור ניגוד עניינים עם תפקידו כדירקטור בחברת החדשות.

רוני טלמור: (ד) יושב-ראש מועצת המנהלים של חברת החדשות יהיה אחד הדירקטורים מטעם הרשות אשר ייבחר על-ידי מועצת המנהלים, ובלבד שמתקיימים בו בנוסף לאמור בסעיף קטן (ב) גם לפחות תנאי הכשירות לכהונת יושב-ראש דירקטוריון של חברה ממשלתית לפי סעיף 24 לחוק החברות הממשלתיות, התשל"ה-1975, בשינויים המחויבים לפי העניין.

רוני טלמור: "(ה) דירקטור מטעם הרשות יתמנה לתקופה של שלוש שנים.

רוני טלמור: דירקטור שחדל לכהן יכול להתמנות מחדש.

רוני טלמור: "(ו) דירקטור מטעם הרשות יחדל לכהן לפני תום תקופת כהונתו אם יתקיים אחד מאלה: (1) הוא התפטר בהודעה בכתב לחברה; (2) הורשע בעבירה שלדעת היועץ המשפטי לממשלה יש עמה קלון; (3) נתקיים סייג מן הסייגים למינוי אדם כדירקטור מטעם הרשות; (4) נבצר ממנו דרך קבע למלא את תפקידו והמועצה העבירה אותו מכהונתו בהודעה בכתב.

רוני טלמור: (ז) כאן בכוונתו להוסיף פסקה לפיה "הדירקטורים שיתמנו בידי בעלי הזיכיונות לא יהיו בעלי הזיכיונות עצמם או בעלי עניין בהם או נושאי משרה או עובדים בהם".

עוזי פלד: אנחנו לא מבינים כלום ממה שנאמר פה.

עוזי פלד: קודם, מה זה עניין של החוק מי יתמנה על-ידי בעל הזיכיונות?

עוזי פלד: שנית, מי שיתמנה על-ידי הרשות - בבקשה, תחליטו לגביו, אבל אם אני מבין נכון הרשות מראש לא תמנה מישהו שאחר כך הוא לא כשיר להיות יושב-ראש.

עוזי פלד: משהו פה לא מסתדר לי.

עוזי פלד: אם ממנים מישהו מטעם הרשות, הוא יהיה כזה שכשיר אוטומטית גם להיות יושב-ראש.

עוזי פלד: לא שאחר כך נבדוק ונראה שהוא לא יכול להיות יושב-ראש.

גלעד ארדן: ברור שכאשר הממשלה רוצה להכניס יושב-ראש ב"פלאפון", היא מעבירה אותו קודם דרך בזק ומראש היא לוקחת בחשבון שהוא יצטרך לעבור תנאים של יושב-ראש.

דוד טל: מלכתחילה הדירקטור יהיה עם כישורים של יושב ראש, כדי שאפשר יהיה לבחור מביניהם יושב-ראש.

שלום שמחון: יכול להיות מצב שבאופן מכוון או לא מכוון ייבחר רק אחד מתוך הארבעה שמתאים להיות יושב-ראש, ואז ממילא אין להם שיקול דעת.

שלום שמחון: אני מבקש לתקן את הדבר הזה.

עוזי פלד: זה דבר אחד.

עוזי פלד: שניים, אני לא יודע אלו מגבלות יש על בעלי זיכיון.

עוזי פלד: כל אחד משלושת בעלי הזיכיון צריכים לשלוח שני נציגים.

עוזי פלד: בהנחה שיהיה איחוד של שניים או שלושה בעלי זיכיון, זה צריך להיות בהתאם.

עוזי פלד: כלומר, לא שניים לכל בעל זיכיון, זה יכול להיות שלושה לכל אחד משני בעלי הזיכיון או שישה לבעל זיכיון אחד.

שלום שמחון: אני מבקש לרשום את ההערה של מר פלד.

שלום שמחון: יש לתקן זאת למקרה שיהיה מצב שונה מהיום.

גידי קורן: בסעיף 67(א) אני חושב שיש תקלה.

גידי קורן: יהיו חמישה דירקטורים אין בעיה, אבל אם יחליטו שהדירקטוריון יהיה של עשרה האנשים, אז הסיפה של הסעיף לא תאפשר לבעלי זיכיון שיש להם עיתון למנות שני נציגים כפי שהמצב כרגע.

גידי קורן: הסיפה של סעיף 67(א) אומרת שבעלי זיכיונות לא ימנו למועצת המנהלים יותר משני נציגים שקבעו מי שמחזיקים באמצעי שליטה, הן בבעל הזיכיון והן בתאגיד שהוא עיתון.

גידי קורן: כרגע המצב הוא שחמישית ממונה על-ידי כל בעל זיכיון ועוד שתי חמישיות על ידי הרשות.

גידי קורן: כשיש חמישה דירקטורים זה בסדר, אבל מאחר והדירקטוריון ימנה לפחות חמישה, זה יכול גם יותר.

גידי קורן: נניח שמועצת המנהלים תהיה בת עשרה דירקטורים, כפי שהיא היום, אז רשת וטלעד לא יוכלו למנות שני נציגים כל אחת כי לפי הסיפה שתיהן יחד יכולות למנות רק שניים.

גידי קורן: לכן הסיפה צריכה להיות חמישית, לא שניים.

עוזי פלד: היום כל אחד שולח שני נציגים בלי שום מגבלות.

רוני טלמור: הסיפה כתובה בדיוק כלשונה היום בחוק.

רוני טלמור: אני מבקשת להקריא את הסיפה של 67(א) ותראו שאלה בדיוק אותן מילים.

רוני טלמור: כתוב שם: "ובלבד שבעלי הזיכיונות לא ימנו למועצת המנהלים יותר משני נציגים שקבעו מי שמחזיקים באמצעי שליטה הן בבעל הזיכיון והן בתאגיד שהוא עיתון כמשמעותו בסעיף 41(ב)(4).

רוני טלמור: אותה מגבלה קיימת היום, אותו מספר דירקטורים קיים היום.

עוזי פלד: זה נוסח לעתיד, מה שדובר כאן בוועדת הכלכלה שיהיה בעתיד.

עוזי פלד: הנוסח הקיים היום הוא שכל בעל זיכיון משלושת בעלי הזיכיונות ממנה שני אנשים בלי שום מגבלות.

דרור שטרום: פה מדובר רק על מינוי נציגים של עיתון.

עוזי פלד: זה נכנס עכשיו לגבי העתיד.

עוזי פלד: בחברת החדשות היו דירקטורים שהם נציגי עיתון.

דרור שטרום: אבל לא יותר משני נציגים של עיתון, זה מה שכתוב בחוק כבר היום.

עוזי פלד: שניים מתוך עשר זה סביר, שניים מתוך 15 זה לא סביר.

הדס פלד: יוצא שרשת וטלעד יכולים למנות רק שניים, כל אחת נציג אחד.

שלום שמחון: עלו פה שלוש נקודות.

שלום שמחון: נקודה אחת שדורשת תיקון ואנחנו נתקן - מי שייבחר על-ידי המועצה להיות דירקטור חיצוני בחברת החדשות, יצטרך להיות כשיר להיות גם יושב ראש.

שלום שמחון: העניין השני שיש לתקן קשור למספר החברים - צריך לקחת בחשבון את האפשרות שאם יש איחוד זה לא משנה את היחס מול המליאה.

שלום שמחון: זה עדיין יישאר שלוש חמישיות מול שתי חמישיות.

רוני טלמור: זה נשאר כך.

עוזי פלד: אבל זה צריך להיות מפורש - שאם יש איחוד לשתי זכייניות או לזכיין אחד, עדיין הוא ימנה שתי חמישיות מהחברים.

שלום שמחון: העיקרון ברור.

הדס פלד: רוני טלמור אמרה שיש כוונה להוסיף פסקה (ז) לפיה "הדירקטורים שיתמנו בידי בעלי הזיכיונות לא יהיו בעלי הזיכיונות עצמם או בעלי עניין בהם או נושאי משרה או עובדים בהם".

הדס פלד: שיהיה ברור שהיום הדירקטורים הם המנכ"לים שהם גם בעלי עניין, גם נושאי משרה; בעצם שוללים פה את הזכות למנות כדירקטור את האנשים שהכי כשירים לכך.

שלום שמחון: אנחנו מורידים את פסקה (ז).

רוני טלמור: אני מבקשת לנסות להגן על פסקה (ז).

שלום שמחון: לא, זו התערבות בוטה.

שלום שמחון: אל תחבלו, אתם מוציאים את כולם החוצה.

רוני טלמור: לפחות נשאיר את הקטע שמדבר על בעלי הזיכיונות עצמם.

עוזי פלד: מאיפה זה צמח בכלל?

שלום שמחון: ברשותכם, פסקה (ז) יורדת.

שלום שמחון: אני רוצה ללכת קדימה.

אורי אולניק: יש סעיף נוסף שאנחנו ממליצים שיתווסף לחקיקה, לפיו אם בעתיד יהיה עוד מכרז לערוץ 10 שיהיה ברור בחוק שכאשר אנחנו מדברים על תנאי מכרז, בין אם מדובר בערוץ 10 ובין אם מדובר בערוץ 2, תנאי המכרז צריכים להיות שווים.

אורי אולניק: זה מבחינת ההוגנות בין שני הגופים.

גלעד ארדן: תן לממשלות הבאות להתעסק עם ערוץ 10.

גלעד ארדן: יש להם זיכיון לעוד שמונה שנים.

שלום שמחון: ברשותכם, אני רוצה להצביע על הנקודות.

שלום שמחון: יש לנו נקודה מרכזית אחת - בהצעת הפשרה, כולל התיקונים הנלווים אליה, דובר על ה-30 בספטמבר.

שלום שמחון: לעומת זאת יש הצעה של דוד טל, ואתן לו את ההזדמנות להציע אותה.

דוד טל: אדוני היושב ראש, הצלחת לשכנע אותי ואני מסכים ל-30 בספטמבר.

אורי אולניק: בין ה-1 ל-30 לספטמבר.

שלום שמחון: אם כך, אני רוצה להצביע על הפרק הראשון כפי שקראנו אותו.

שלום שמחון: אנחנו יכולים לעבור סעיף-סעיף אבל אני רוצה ללכת קודם לנקודות המחלוקת, כדי שנכריע.

שלום שמחון: אם יש הסכמה בחלק הזה של המכרז - העניין של ספטמבר וכל מה שקראנו בבוקר - נצביע עליו כרגע בהסכמה, ואז נוכל לעבור סעיף-סעיף בלי בעיות כי היתר הוא פחות משמעותי.

שלום שמחון: אחר כך ה-60% או 65% זה לא כל כך עקרוני.

גלעד ארדן: אם מאשרים את כל הפרק, עדיין אפשר לשנות דברים?

שלום שמחון: אחרי כן אצביע פרק-פרק, אבל קודם אני רוצה להצביע על החלק הזה כי זו הנקודה המרכזית, ולדעת שזה סגור.

עוזי פלד: אבל אמרנו ש-30 בספטמבר זה עם הבהרה של דרור שטרום בנוגע לזכיינים בערוץ 10, ההתמזגות לשניים.

שלום שמחון: בוודאי.

שלום שמחון: כפי שהדברים סוכמו ונאמרו פה על-ידי הגב' הלפרין בשמו של הממונה על ההגבלים.

דרור שטרום: אם יש תחרות זה זכיין אחד, אם אין תחרות זה שניים.

דוד טל: אני לא חוזר בי, אני רק משאיר את הכל בהסתייגויות.

שלום שמחון: אנחנו מצביעים עכשיו על סעיף 3, אחרי סעיף 34 לחוק העיקרי, כפי שקראנו אותו בבוקר ועברנו עליו עם התיקונים שהתבקשו על-ידי עוזי פלד, יוחנן צנגן ונציגי הערוצים האחרים, בהסכמת הממונה על ההגבלים וההבהרה של הגב' הלפרין, עם הוספה של סעיף קטן (ד).

שלום שמחון: מי בעד הסעיף הזה?

מל פולישוק-בלוך: לא אמרת מה התאריך?

אתי בנדלר: בין ה-1 ל-30 בספטמבר.

גלעד ארדן: דיברנו על ה-30 בספטמבר.

1028: אמרנו 30 בספטמבר.

שלום שמחון: כתוב פה בין ה-1 ל-30 בספטמבר, כך נכתב סעיף 34א על-ידי לאה ורון במהלך הישיבה: "הרשות תפרסם בין ה-1 בספטמבר ועד ה-30 בספטמבר 2004".

עוזי פלד: אני מציע 30 בספטמבר וגמרנו.

גילה גמליאל: צריך לבדוק שזה לא נופל על חג או שבת.

1028: 30 בספטמבר יוצא ביום שלישי, זה בחג ולא בשבת.

אתי בנדלר: 16 בספטמבר זה ערב ראש השנה.

גילה גמליאל: לערוץ 10 זה לא משנה, לערוץ 2 זה עקרוני.

שלום שמחון: אני לוקח על עצמי אחריות, ההחלטה תהיה בין ה-15 בספטמבר עד ה-30 בספטמבר.

שלום שמחון: אני מציע שנצביע על כך פה אחד.

אתי בנדלר: אי אפשר, זה בדיוק החגים.

1028: זה מה-15 עד ה-30 בספטמבר.

שלום שמחון: הצבענו על זה פה אחד.

דוד טל: אני לא הצבעתי בעד.

דוד טל: אני לא יכול להצביע כשזה נופל בראש השנה.

שלום שמחון: נראה לך שמוטי שקלאר, יהודי דתי, יעבוד בראש השנה?

לאה ורון: 7 הצביעו בעד.

שלום שמחון: זה התקבל.

שלום שמחון: כולם הצביעו בעד ה-15 עד ה-30 בספטמבר, בהימנעותו של חה"כ דוד טל.

אבשלום וילן: תגיד: בתנאי שזה לא ייפול על חג.

שלום שמחון: בתנאי שלא ייפול על חג.

אליעזר כהן: אם כך, גם דוד טל בעד.

שלום שמחון: סיכמנו, סעיף 3 מתקבל, פרסום המכרז הוא בין ה-15 ל-30 בספטמבר 2004.

אמיר לוי: הובהר שבוטלה ערכאה אחת.

שלום שמחון: כן.

שלום שמחון: דילגנו על ערכאה אחת, הולכים ישר לבג"ץ, לא הולכים למחוזי.

שלום שמחון: בואו נמשיך הלאה.

שלום שמחון: הנקודה השנייה – הצעתו של חבר הכנסת וילן: אנחנו צריכים להכריע בין ה-60% ל-65%.

שלום שמחון: זה נוגע לאולפנים.

גלעד ארדן: זה בין 50% ל-65%.

שלום שמחון: בעניין הזה הצעתי הצעת פשרה.

שלום שמחון: עכשיו אנחנו בין ה-60% לבין ה-65% שהציע חה"כ וילן.

שלום שמחון: שלך.

שלום שמחון: הזכיינים אמרו להסתפק ב-60%.

שלום שמחון: אתה עדיין עומד על 65%?

אמיר לוי: גם הממשלה מבקשת להישאר ב-60%.

אמיר לוי: זה לא מספר אצבע, זה אחרי עבודה ארוכה, הרצנו את המספרים, ראינו את התוצאות הכספיות.

אבשלום וילן: מה זה העניין שלכם?

שלום שמחון: מי בעד 60%?

שלום שמחון: מי בעד 65%?

שלום שמחון: הצבעה בעד 60% - 30 בעד 65% - 7

שלום שמחון: ההצעה של 65% התקבלה.

עוזי פלד: החוק הזה הוא נגד טלעד בערוץ 2, כי לקשת ורשת אין אולפנים, אז מדובר רק על טלעד שש לו אולפן מפני שכאשר לפני עשר שנים היה מכרז, דובר על אמצעי הפקה וכל הדברים הללו.

עוזי פלד: כל השנים הרשות השנייה נהגה בנושא הזה בממוצע, עכשיו אומרים שזה הגבל עסקי.

עוזי פלד: זה לא הגבל עסקי, זה לא אנחנו, הרשות בודקת את זה.

עוזי פלד: רק לטלעד יש אולפנים, קשת ורשת בין כה עושים 100% בחוץ, אז על מה מדובר?

אבשלום וילן: מחר יהיו לכולם אולפנים, זה העניין.

גלעד ארדן: אז הרשות תמשיך לבדוק בממוצע, והממונה יריב איתה.

גלעד ארדן: זה לא עניין שלנו.

אבשלום וילן: עוזי, ממילא נגיע בקרוב שוב לחקיקה.

שלום שמחון: אנחנו מדברים על הוצאת העבודה החוצה.

שלום שמחון: הזכרתי את האולפנים, נמצא פה ליאון צימן.

אתי בנדלר: אני מבקשת הבהרה של הוועדה.

אתי בנדלר: תחילתו של הסעיף הזה, אם לא ייאמר אחרת, היא מיום פרסום החוק.

אתי בנדלר: לכן אם אתה רוצה שזה יחול רק מ-1 בנובמבר 2005, זה צריך להיאמר מפורשות.

שלום שמחון: בוודאי, זה צריך להיות מ-1 בנובמבר, תקופת הזיכיון החדש.

דוד טל: ההקלות לערוץ 10 הן מהיום?

אתי בנדלר: ההקלות הן מנובמבר 2003.

אייל מלובן: צריך להחזיר את ההוצאה של 65% גם ל-2003.

שלום שמחון: עכשיו אנחנו מגיעים לחברת החדשות.

שלום שמחון: ההסבר של עמי גניגר היה כך: בגלל שהם מתחברים, הוא עשה את החשבון של האחוזים, לכן קיבלנו את זה.

שלום שמחון: 60 מיליון זה 20%.

שלום שמחון: הממשלה מדברת על 60, 85 או 20 אחוז, זו התקרה.

אבשלום וילן: למה צריך גבול עליון?

אבשלום וילן: אתה לא רוצה שערוץ החדשות יעלה?

אבשלום וילן: אתם מגיעים לאבסורד.

אבשלום וילן: אני התנגדתי לערוץ החדשות, אבל אישרתם את זה.

אבשלום וילן: אתה רוצה להגביל אותו?

שלום שמחון: אם נניח התקרה של ההוצאה בעבור ההפקה והיצירה תהיה 100% והם יעשו פרסום, הם לא חייבים לך כלום.

שלום שמחון: אז אל תהיה גיבור גדול, זה הולך פעם אחת לטובתך ופעם אחת נגדך.

אליעזר כהן: אדוני היושב ראש, כבר סיכמנו את כל הדברים האלה, למה לפתוח אותם?

שלום שמחון: אנחנו בשלב ההכרעה, לממשלה יש עמדה אחרת.

גלעד ארדן: הגענו להצעת פשרה, שאולי האוצר יסכים לה.

גלעד ארדן: ההצעה אומרת שבהוצאה על חדשות תהיה דיפרנציאציה בין 10 לבין ערוץ 2 ערוץ 10 יחויב במינימום 50 מיליון וערוץ 2 יחויב במינימום 60 מיליון שקלים.

גלעד ארדן: זה שונה ב-10 מיליון שקלים מהצעת הממשלה, שלהזכירכם נועדה לעזור לערוץ 10 לעמוד על הרגליים.

גלעד ארדן: היום הם אומרים שהם מוציאים 55 מיליון שקלים, ואנחנו לא מוצאים סיבה להגדיל את הדרישה הזאת.

גלעד ארדן: מקסימום ההוצאה לא יעמוד על סכום אלא מקסימום 20% מהשידורים בשני הערוצים.

אמיר לוי: השתדלנו שהכללים בתוספת יהיו סימטריים לחלוטין לשני הערוצים.

אמיר לוי: אם אתם רוצים שיהיה 50 או 60, אפשר להציע 55 מיליון לשני הערוצים.

אמיר לוי: הסימטריה בין שני הערוצים צריכה להישמר.

אילן ליבוביץ: ל-20% אתה מסכים?

אמיר לוי: אני מסכים, אבל אתם צריך להבין את המשמעות של זה.

אמיר לוי: אני מדבר על חדשות בלבד.

אמיר לוי: הרף התחתון של 55 מיליון הוא סביר.

אמיר לוי: לגבי הרף העליון של 20%, תבינו שאם ההכנסה משני הערוצים תגדל - והיא אמורה לגדול בשנים הקרובות - סך ההוצאה לחדשות מאוד תגדל.

אמיר לוי: אתם צריכים להחליט האם אתם רוצים משקל יותר גדול לחדשות או משקל יותר גדול להפקות.

גלעד ארדן: ערוץ החדשות ששילם הרבה כסף, הוא בעצמו לא חושש ממה שאתה חושש.

אמיר לוי: תבינו שלנו אין עמדה בעניין.

אמיר לוי: אם אתם רוצים שיהיה יותר משקל לחדשות, תעשו יותר משקל לחדשות.

אמיר לוי: אם אתם רוצים יותר משקל להפקות מקור או כל דבר אחר, תחליטו כך, אין לנו עמדה.

אמיר לוי: אבל תבינו את המספרים - היום 20% מסך ההוצאה להפקה שערוץ 2 עושה, זה סדר גודל של 80 מיליון שקל.

אמיר לוי: אם אתם מציעים לקבע את זה על 20% והכנסות ערוץ 2 יגדלו - והן צפויות לגדול בשנים הקרובות - החדשות יגדלו ל-100 מיליון שקל או יותר.

שלום שמחון: ובכן, אנחנו מדברים על 55 מיליון מינימום, 85 מיליון או 20% מקסימום.

גלעד ארדן: אני הצעתי רק 20%.

גלעד ארדן: מה זה 85 מיליון?

אליעזר כהן: אני מציע שזה יהיה 55 מיליון מינימום ורק 20% מקסימום.

אמיר לוי: הגבוה מביניהם, או 85 מיליון או 20%.

אבשלום וילן: אז אתה חוסם את ערוץ החדשות.

שלום שמחון: העורך דין שלהם ביקש את זה.

אביעד פרידמן: אנחנו רוצים שהמקסימום יהיה 20%.

גלעד ארדן: אם אתה מגביל את זה ל-20% הוצאה מקסימלית, בוא ניקח לדוגמא את ערוץ 10.

גלעד ארדן: במצב הנוכחי הם מוציאים בערך 55 מיליון, אבל אם תאפשר להגיע לגבוה מביניהם, אתה דוחף אותם בהמשך, גם אם לא מגדילים את סך ההכנסות, להוציא מתוך 220 מיליון 85 מיליון על חדשות.

גלעד ארדן: זה הופך אותם בעצם לערוץ חדשות נוסף.

אבשלום וילן: לכן צריך אחד משניים - או גבול עליון או אחוז.

אבשלום וילן: אני בעד אחוז כי יש פה מגבלה - הכנסת אישרה לערוץ החדשות לעלות לאוויר.

אבשלום וילן: ככה אתה חוסם אותם.

אמיר לוי: נקבע 55 מיליון רצפה ו-25% גבול עליון.

עוזי פלד: אנחנו בעד 20% מקסימום, אבל שזה יהיה 20% מה-60% של ההוצאה על תוכניות.

אייל מלובן: תהרוג את היצירה, יופי.

אמיר לוי: אני מגן עליכם פה.

שלום שמחון: אני מבקש מאמיר לוי להסביר.

אמיר לוי: סעיף 4 לתוספת השנייה – במקום 60 מיליון יהיה 55 מיליון; זה מינימום המחויבות להוצאה לשידורים על חדשות, ויכירו ב-20% מסך ההוצאה לשידורים - ה-20% מתוך ה-60% שאישרתם - זה יהיה הכרה מקסימלית.

אמיר לוי: כל מה שעושים מעבר לכך, לא יוכר במסגרת ה-60% או ה-220 מיליון.

מל פולישוק-בלוך: אז הסכום 85 מיליון ירד.

שלום שמחון: מי בעד ההצעה הזו?

שלום שמחון: הצבעה בעד - כולם נגד - אין

שלום שמחון: סעיף 4 לתוספת השנייה אושר פה אחד.

רוני טלמור: אותו רף עליון של 20% יהיה גם על רכישת שידורים?

אמיר לוי: כן.

אתי בנדלר: אז צריך לתקן את סעיף 5 בהתאם.

אמיר לוי: הרי קודם שיניתם את סעיף 5, כתבתם 85 מיליון רף עליון לאור הערת דורון אבני.

אמיר לוי: עכשיו במקום השינוי הזה, יהיה כתוב אותם 20% שיש בסעיף 4.

אמיר לוי: ה-40 מיליון בסעיף 5 נשארים ללא שינוי.

שלום קיטל: אני רוצה להבין מה החלטתם.

שלום קיטל: החלטתם ש-60% אחוז מההכנסה נטו הוא סך ההוצאה לשידור, שמתוך זה עד 20% יוכר כהוצאה לשידור אם זה הוצא לחדשות.

שלום שמחון: נכון, זה מה שהחלטנו.

אורי אולניק: מדובר על הוצאה של לפחות 60%, אפשר יותר.

שלום שמחון: נקודה אחרונה, לפני שאנחנו מצביעים על כל החוק - אייל מלובן, בבקשה, הבמה שלך.

אייל מלובן: הדבר האחרון שלא נפתר הוא הנושא של שיתוף הפעולה.

אייל מלובן: לרוני טלמור יש פתרון שהוכן יחד עם היועצת המשפטית של ערוץ 2.

אייל מלובן: לצורך העניין, ערוץ "ביפ" משדר בכבלים שידור שקוראים לו "פרידמן וקיציס", והוא משדר את זה גם בערוץ 2, הוא מוכר להם בשתי הפלטפורמות כ-100% בהשקעה; יגיד זאת גם מוטי שקלאר מנכ"ל הרשות.

אייל מלובן: לא ייתכן שאותה תוכנית שמשדרת בשתי פלטפורמות שונות מוכרת להם כ-100% בהשקעה.

אייל מלובן: זה צריך להיות סך הכל ההוצאה שהם הוציאו פר התוכנית; אם הביאו כספים מקרן קיימת או ממקור אחר, זה קשור לשני הדברים האלה.

רוני טלמור: נשאלו פה בעצם שתי שאלות.

רוני טלמור: השאלה הראשונה היא שאלת השת"פים.

שלום שמחון: אם אנחנו נעשה הכל, מה יישאר למועצה?

גלעד ארדן: עכשיו הבעיה הזאת נולדה?

רוני טלמור: הם העלו נושא.

גלעד ארדן: זה נושא לכנסת?

מל פולישוק-בלוך: אי אפשר להשאיר את זה למועצה?

יוחנן צנגן: נאמר פה שנושא השעות כבר נפתר.

שלום שמחון: הוא נפתר, הוחלט על 180 שעות.

רוני טלמור: 180 שעות, וזה גדל באופן יחסי.

רוני טלמור: הנוסח שאנחנו מציעים לעניין הזה הוא - זה לא ניסוח סופי אבל זה העיקרון - שמתוך כלל ההפקות המקומיות ישדרו בעלי זיכיון בכל שנה תוכניות סוגה עילית בהיקף של 180 שעות לכל ערוץ באופן יחסי ליחידות השידור שהוקצו להם בערוץ.

רוני טלמור: אם עלתה ההוצאה המינימלית לסוגה עילית מעל 50 מיליון שקלים, יגדל היקף השעות האמור באופן יחסי לגידול בהיקף ההוצאה, כפי שתקבע המועצה.

לאה ורון: כל זה מחליף את סעיף 2 בהצעת החוק של חבר הכנסת ארדן.

עוזי פלד: לא צוין פה העניין של האיחוד.

שלום שמחון: אישרתי את זה כמו שרצית.

אמיר לוי: אם הממונה על ההגבלים יחליט שיש תחרות, יהיה זכיין אחד.

אמיר לוי: אם הוא יחליט שאין תחרות, יהיו שניים.

מיכל הלפרין: גם אם אין תחרות, יהיה מיזוג משלושה לשניים.

דרור שטרום: אני צריך להסביר את נושא המיזוגים בהצעת החוק.

דרור שטרום: זה חוק ספציפי, זה לא חוק ההגבלים העסקיים, אבל מאחר ואנחנו מכירים את זה מהעיסוקים השוטפים שלנו, אסביר מה המחוקק עושה בהצעת החוק כפי שהיא כאן.

דרור שטרום: הצעת החוק מובילה ממצב שבו סמוך לפני פרסום המכרז, תקופה סבירה לפני המכרז, הממונה יעמוד בצומת T - או שיש תחרות או שאין תחרות.

דרור שטרום: אם הממונה ישוכנע שיש תחרות, אז לפי מה שמציע המחוקק להצבעה שלכם, הממונה יאפשר מיזוג של כלל הזכיינים לזכיין אחד והמכרז יהיה על פי זכיין אחד.

דרור שטרום: אם לא תהיה תחרות, כי אז לא יתאפשר מיזוג לזכיין אחד אלא יתאפשר מיזוג לשני זכיינים במקום שלושה היום.

דרור שטרום: זה המצב, הוא ברור, הוא חד, אין דרך אחרת להבין מה שכתוב בהצעת החוק.

גלעד ארדן: בקיצור, האינטרס שלהם עכשיו הוא שערוץ 10 יצליח.

אמיר לוי: אני מבקש להוסיף הבהרה אחת למה שאמר הממונה.

אמיר לוי: בנוסח שהקראנו פה בצהריים, מי שמחליט אם המכרז יהיה על זכיין אחד או שניים - אני לא מדבר על מיזוג הקבוצה - מי שמחליט אם יתפרסם מכרז ליחידת שידור אחת או שניים, זו מועצת הרשות השנייה לאחר שתיוועץ בממונה.

אמיר לוי: זה מה שהיה פה היום.

אמיר לוי: אני מבהיר את מה שאמר דרור שטרום.

יוחנן צנגן: אני רוצה לשאול את דרור שטרום שתי שאלות.

יוחנן צנגן: שאלה ראשונה, אם המכרז הוא בספטמבר 2004 והזוכה בו יצטרך להתמודד בתחרות שתהיה בנובמבר 2005, מה יקבע ההחלטה שלך בצומת ה-T – מצב התחרות בספטמבר 2004, או 90 יום לפני כן, כאשר התחרות עצמה היא הרלוונטית.

יוחנן צנגן: אם אתה קובע שנה וחצי מראש, אתה נדרש לקבוע שנה וחצי מראש מה יהיה מצב התחרות ולפי זה לקבוע כמה זכיינים יהיו.

יוחנן צנגן: שאלה שנייה, בהנחה שלא היתה תחרות והמכרז לשני זכיינים, ואחר כך כן תיווצר תחרות, האם אתה תאשר מיזוג לזכיין אחד גם אחרי המכרז?

דרור שטרום: אתחיל מהשאלה השנייה שהיא הרבה יותר פשוטה.

דרור שטרום: כל פעם שייוצר מצב שיש תחרות משמעותית בתחום הזה - הבהרתי כבר בדיונים הקודמים בעבר בכל הזדמנות אפשרית, שהמגמה שלנו היא לאפשר מיזוג של כל הזכיינים בערוץ השני ובלבד שתהיה תחרות משמעותית מול הערוץ השני.

דרור שטרום: לכן התשובה לשאלה שלך היא שגם אם במועד המכרז יוכלו לגשת רק שני זכיינים כי מצב התחרות לפני כן לא היה כזה משמעותי, אבל לאחר מכן נוצרה תחרות מאוד משמעותית, כי אז מבחינת שיקולי הממונה יתאפשר להם להתמזג לזכיין אחד.

יוחנן צנגן: עכשיו השאלה מבחינת המחוקק, אם זה מתאפשר.

דרור שטרום: היום בחוק יש מצב שבו קבוע מינימום של זכיינים בערוץ 2.

דרור שטרום: השאלה שנשאלת היא, מבחינה משפטית, האם הצעת החוק הנוכחית מבטלת את המספר הקבוע שיש היום בחוק למספר הזכיינים בערוץ 2, כי השינוי שאנחנו עושים פה מחייב שכל המספרים שקבועים בחוק יבוטלו וכל שאר המיזוגים בענף יהיו לפי שיקולים אם יש תחרות או אין תחרות.

רוני טלמור: התיקון שעשינו לסעיף 54, שמופיע בהצעת החוק שלפניכם, בעצם קובע שהחלוקה לשניים או לשלוש יחידות שידור לכל ערוץ תיפסק ומכאן ואילך יהיה זכיין אחד ויחידת שידור אחת בכל ערוץ.

רוני טלמור: אבל בסעיף 34א המוצע, שמתייחס למכרז שיתקיים עכשיו, נאמר שאם לא תהיה תחרות, המועצה בהתייעצות עם הממונה תוכל לקבוע שיהיה מכרז לשניים.

אתי בנדלר: אני חושבת שעדיין זה מחייב השלמה, המצב לא כל כך ברור, כי במקרה שלא היתה תחרות וקבעה המועצה שיש מקום לעשות מכרז לשני זכיינים, אין לנו תשובה מה יקרה במועד מאוחר יותר.

אורי אולניק: צריך להוסיף הבהרה.

אורי אולניק: אפשר להוסיף סעיף שאומר: פורסם מכרז לשני זכיינים וניתן אישור על פי דין למיזוג של שני הזכיינים, תוכל המועצה למזג את שני הזכיינים לפעילות של זכיין אחד בערוץ.

מל פולישוק-בלוך: אבל אתה צריך לקבוע את הכללים.

יוחנן צנגן: לא קיבלתי תשובה לשאלה הראשונה.

דרור שטרום: לדעתי כל מה שצריך להבהיר הוא שלאחר המכרז שיתקיים בנובמבר 2005, אין עוד שום הגבלה מבחינת חוק הרשות השנייה על מספר הזכיינים אלא כל מה שיהיה הוא לפי חוק ההגבלים העסקיים.

דרור שטרום: אם תהיה תחרות, נאפשר את המיזוג לאחד.

שלום שמחון: אנחנו ננסח את מה שאורי הציע כרגע, ונבקש ממנו לחזור על כך.

אורי אולניק: אני חשבתי שאם בספטמבר 2004 מצב התחרות יהיה כזה שהמכרז לשני זכיינים, אבל לפני נומבמבר 2005, או בכל זמן שהוא, ערוץ 10 יתחזק ויפרח והממונה כן יוכל לאשר את המיזוג, יצטרכו פה סעיף שאומר שיוכלו למזג.

אבשלום וילן: בנובמבר 2002 אישרנו חוק ועכשיו כבר שינינו אותו.

אבשלום וילן: לכל מי שמודאג, אני מניח שבעוד תשעה חודשים נשב עוד פעם, אז תירגעו.

שלום שמחון: אני מקווה שלא.

גלעד ארדן: היתה עוד נקודה במחלוקת – סעיף הפופוליזם של השר יוסף לפיד.

שלום שמחון: נכון, מדובר על סעיף 6: "בעל זיכיון לא ימנע שידורים, בין במישרין ובין בעקיפין, בשל דעותיו האישיות, ואם הוא תאגיד - בשל דעות מנהליו או דעות בעלי העניין בו".

שלום שמחון: הסתייגותו של דוד טל היתה להוריד את הסעיף הזה.

אורי אולניק: אני מבקש להזכיר שהסעיף הזה נכנס בהסכמה פה אחד בוועדת השרים לענייני חקיקה, לכן אני מבקש שלא יורידו אותו.

אבשלום וילן: אני אמרתי במליאה לשר המשפטים בדיון בקריאה ראשונה, וחזרתי על כך גם כאן, שזה סעיף דקלרטיבי בלבד, כי אם עוזי פלד יחליט, שלפי החוק שהוא העורך, אבל הבעלים יחליט שהוא ראוי להחלפה, הוא יחליפו ללא קשר לתוכן.

אבשלום וילן: לכן זו דקלרציה בלבד, אפשר להשאיר את הסעיף אם ועדת השרים לחקיקה רוצה.

אליעזר כהן: זה לא היה שם פה אחד.

אבשלום וילן: עכשיו שיכנעת אותי למה זה טוב.

שלום שמחון: אני רוצה להצביע על הסעיף הזה.

גלעד ארדן: אולי נזכיר גם את הטיעון של יוחנן צנגן.

מל פולישוק-בלוך: אני מוכנה ללכת יותר חמור, אבל אני מוכנה לקבל את הפשרה הזאת.

שלום שמחון: אני רוצה להצביע על הסתייגותו של דוד טל.

שלום שמחון: כידוע לך, אם הסתייגותו תעבור, כמובן שתוכלי לבקש רוויזיה.

שלום שמחון: מי בעד הסתייגות דוד טל?

שלום שמחון: הצבעה בעד ההסתייגות - 5 נגד - 4

שלום שמחון: ההסתייגות של חבר הכנסת טל התקבלה, סעיף 6 נמחק.

אילן ליבוביץ: אני מבקש רוויזיה.

שלום שמחון: הרוויזיה ביום שני.

שלום שמחון: אני רוצה להצביע על כל החוק.

1028: אתה לא יכול להעביר את החוק בלי להצביע על הרוויזיה.

שלום שמחון: אני רוצה להציע הצעה – מאחר ויש לנו יחידת זמן ביום שני, נצביע על כל החוק להוציא הסעיף הזה.

רוני טלמור: צריך להצביע על זה היום.

לאה ורון: אחר כך תתקנו, אבל קודם תאשרו את החוק כדי שיהיה אפשר לעבוד עליו.

לאה ורון: חברי הכנסת, שבו בבקשה.

שלום שמחון: אני מציע שהרוויזיה תהיה תוך חמש דקות.

שלום שמחון: (הפסקה של עשר דקות).

שלום שמחון: אני מחדש את הישיבה.

שלום שמחון: כדי להצביע שנית על ההסתייגות של דוד טל, צריך להצביע בעד הרוויזיה של אילן ליבוביץ.

שלום שמחון: מי בעד הרוויזיה?

שלום שמחון: הצבעה בעד הרוויזיה - 6 נגד - 1 6 בעד הרוויזיה.

שלום שמחון: הרוויזיה התקבלה.

שלום שמחון: אנחנו מצביעים שנית על הסתייגותו של דוד טל.

שלום שמחון: מי בעד ההסתייגות?

שלום שמחון: הצבעה בעד ההסתייגות - 3 נגד - 6

שלום שמחון: ההסתייגות של חבר הכנסת דוד טל לא נתקבלה.

שלום שמחון: סעיף 6 נשאר.

שלום שמחון: הודעה לחבר הכנסת גלעד ארדן, בבקשה.

גלעד ארדן: אני רוצה להגיש הסתייגות במליאה, להוריד בסעיף 6 את המילים "בשל דעות מנהליו".

אתי בנדלר: אני מבינה שאני מגישה הסתייגות לחבר הכנסת טל, למחוק את סעיף 6.

אתי בנדלר: האם החברים שהצביעו בעד ההסתייגות, רוצים להצטרף אליה במליאה?

אליעזר כהן: אני מצטרף לדוד טל.

גלעד ארדן: ההסתייגות שלי שונה.

גלעד ארדן: חבר הכנסת טל רוצה להוריד את כל סעיף 6, אני רוצה להוריד את המילים "בשל דעות מנהליו".

1028: גם אני מבקש להצטרף להסתייגות של חבר הכנסת ארדן.

1028: אני מבקש שנצביע על זה כאן בוועדה.

אמיר לוי: אפשר להצביע על זה פה.

גלעד ארדן: סליחה, אני רוצה למחוק בסעיף 6 את כל הסיפה "ואם הוא תאגיד - בשל דעות מנהליו או דעות בעלי העניין בו".

שלום שמחון: חברים, אני רוצה להגיד על מה אנחנו מצביעים.

דוד טל: למה שלא תצביע על ההסתייגות של חבר הכנסת ארדן?

שלום שמחון: הוא רוצה להעלות את זה במליאה.

שלום שמחון: אנחנו מצביעים על שתי הצעות החוק הממוזגות שאושרו, עם התיקונים, ובכלל זה נושא הקפאת הליכים בהצעת החוק של גלעד ארדן בסעיף 1 כפי שהוצג בדיוני הוועדה בבוקר ואחר הצהריים.

שלום שמחון: מי בעד הצעת החוק?

שלום שמחון: הצבעה בעד הצעת החוק - 9 נגד - אין הצעת חוק הרשות השנייה לטלוויזיה ורדיו (תיקון מס' 20) (תנאי הפעלה של בעלי זיכיון בערוץ 2 ובערוץ השלישי והוראות שונות), התשס"ג-2003, נתקבלה.

שלום שמחון: תודה רבה.

שלום שמחון: הצעת החוק התקבלה פה אחד, והיא מועברת לקריאה שנייה ושלישית במליאה.

שלום שמחון: לסיכום, אני חושב שבסך הכל נעשה מאמץ גדול על ידי ועדת הכלכלה מתחילת התהליך, כולל התנעה של הממשלה להגיע בסופו של דבר להקמת ועדת שרים והקמת הוועדה בראשות של אביגדור יצחקי.

שלום שמחון: אנחנו מבינים שעם כל המורכבות והרגישות היה פה מחיר כבד לאותם זכיינים שהרגישו נפגעים במידה מסוימת מההליך החקיקתי שהיה פה.

שלום שמחון: עם זאת דפוס ההצבעה של פה אחד בוועדה יש לו משמעות גדולה מאוד גם מבחינתכם, מבחינת העובדה שהוועדה למרות שהתערבה בהליך הרגולטורי באופן מאוד משמעותי, לא מתכוונת גם בעתיד להיות הרגולטור בעצמו.

שלום שמחון: אני אומר את זה באופן בולט כיוון שאני חושב שעשינו פה מהלך משמעותי שהמשמעות שלו היא לשמור על התחרות בערוצי הטלוויזיה המסחריים, שזו אחת המטרות המרכזיות של ועדת הכלכלה של הכנסת, ובאופן עקבי אנחנו מגבים כל מהלך שיש בו כדי ליצור תחרות במשק, כי בסופו של דבר הוא יוצר את העניין.

שלום שמחון: אני מאוד רוצה לקוות שלמרות המכתב של עורך-הדין צלמאייר שאם תהיה דחייה במכרז, אפילו של מספר חודשים, הוא ישקול להיכנס או לא להיכנס לעניין.

שלום שמחון: מקווה שהוא יבין שנעשתה פה עבודה גדולה מאוד על-ידי ועדת הכלכלה והוא ייכנס להשקעה בערוץ 10 כדי שבאמת תיווצר תחרות.

שלום שמחון: אני מקווה שהוועדה לא תידרש לחזור למצב שבו אנחנו נמצאים כרגע כדי להמשיך לדוש בהליכים שצריכים לקרות בערוצי הטלוויזיה המסחריים.

שלום שמחון: נקווה שבזה שמנו סוף פסוק ואיפשרנו את מה שנעשה פה.

שלום שמחון: בסך הכל אני חושב שהשקענו עבודה מאוד גדולה, אני יודע שהעובדה שהיו לחצים גדולים מאוד על חברי הכנסת כדי לקבוע את עמדתם, גם לגבי המכרז, גם לגבי נושאים אחרים, בסופו של דבר באה לידי ביטוי בהצבעה שהיא מאוד משמעותית.

שלום שמחון: מהרגע שהבנו שהממשלה מתעקשת להיות בעולם של מכרזים ולא בעולם של רשיונות, הבנו שאנחנו צריכים לעשות הכל כדי להגדיל את הוודאות של זכייני ערוץ 2.

שלום שמחון: אם הממשלה היתה חושבת אחרת, יכול להיות שגם חברי הוועדה היו חושבים אחרת.

דוד טל: ממש לא.

שלום שמחון: תן לי להגיד את שלי.

שלום שמחון: אני אומר את זה, מכיוון שבסופו של דבר התקיים פה בראשית השבוע דיון מאוד יסודי בנושא זיכיונות ורשיונות.

שלום שמחון: גם להפתעתי, כמעט כל מי שתמך ברשיונות בסופו של דבר שינה את עמדתו לקראת סוף השבוע ונכנס לעולם של מכרזים.

שלום שמחון: אני מקווה שפרק הזמן שבו ערוץ 10 היה בהקפאת הליכים - אני אומר את זה כי בסופו של דבר עם ערוץ 10 נופלים הרבה מאוד אנשים אחרים - אני רוצה לקוות שהנאמנים של הערוץ ימצאו את הדרך לשלם את החובות לספקים, כמה שיותר מהר יהיה יותר טוב, כי בסופו של דבר אנחנו לא רוצים שתעשייה שלמה תתמוטט.

שלום שמחון: אני מקווה שההליך שנעשה פה, שהשתדלנו לעשות אותו באופן הכי יסודי שאפשר, לא יוביל את כל המערכת לבתי משפטי כדי שהדברים לא יקרו.

שלום שמחון: ביום שני הקרוב אנחנו מתכוונים לדון בבעלויות הצולבות, ונזמין גם את בעלי העיתונים להשתתף בדיון הזה ולומר את דברם, בסך הכל אין לנו שום כוונה לסתום את הפה לאף אחד.

דוידה לחמן-מסר: התמימות שלי היא ששוחחתי עם יושב ראש הכנסת.

שלום שמחון: אני חושב שצריך לאפשר לכל אדם, גם אם מישהו אוהב את העיתונות או לא אוהב אותה, בסופו של דבר צריך לאפשר להם לומר את דברם כי הם שלחו הנה את המנהלים שלהם ולא היו פה בעצמם.

שלום שמחון: מאחר שהם לא היו פה בעצמם ולא השפיעו באופן ישיר על הדיון, צריך לאפשר להם לומר את הדברים.

שלום שמחון: אני רוצה להודות לכל חברי ועדת הכלכלה.

מל פולישוק-בלוך: לאלה שנמצאים פה.

שלום שמחון: אני רוצה להודות לכל חברי ועדת הכלכלה, אני רוצה להודות למנכ"ל משרד ראש הממשלה אביגדור יצחקי שתפס את השור בקרניו והשתדל לעשות את המקסימום, אני כמובן רוצה להודות לכל צוות ועדת הכלכלה, למנהלת הוועדה לאה, ליועצת המשפטית אתי וכמובן לעידית וחנה וכל הצוות שעובד פה, וכמובן לעוזרת שלי עליזה, על העבודה המאומצת שנעשתה פה באופן יוצא מן הכלל.

שלום שמחון: הצעת החוק תועלה בשבוע הבא לקריאה שנייה ושלישית.

שלום שמחון: אני חייב לומר ששיתוף הפעולה המאוד יצירתי, גם של מנכ"ל משרד התקשורת, גם של סגן הממונה על התקציבים, וגם של הממונה על ההגבלים העסקיים שהשתדל לגלות מקסימום יצירתיות בעניין, יחד עם משרד המשפטים, בסופו של דבר סייע להגיע לנקודה הזאת.

שלום שמחון: אנחנו מבינים שאין פה יצירה מושלמת, אבל יש פה המקסימום שיכולנו לתת.

אייל מלובן: את זה אנחנו מבינים מצוין.

שלום שמחון: תודה רבה לך, אייל.

שלום שמחון: אני מאוד מודה לכם ואני רוצה לאפשר לחברי הוועדה שירצו לומר כמה משפטים.

שלום שמחון: לעצם העניין, אנחנו מודים לכל הערוצים, מקווים לטפל בעתיד גם באותם ערוצים שלא טיפלנו בהם.

שלום שמחון: אמר את זה גם מנכ"ל משרד התקשורת באחת הישיבות הקודמות - בנושאים האחרים, שנמצאים אמנם בחוק הבזק, נטפל בבוא העת.

שלום שמחון: אחרון הדוברים יהיה חבר הכנסת גלעד ארדן שהיה מנוף רציני מאוד בהובלת הצעת החוק הנוכחית.

שלום שמחון: המנוף האחרון והמרכזי היה היוזמה שלו להעלות הצעת חוק פרטית.

שלום שמחון: ללא הצעת החוק הפרטית לדעתי גם לא היתה הצעת חוק בכלל.

אבשלום וילן: אני רוצה במשפט אחד להודות ליושב ראש הוועדה.

אבשלום וילן: זה היה דיון מורכב, מאוד קשה ומסובך, אני חושב שניווטת את זה בקור רוח, בשקט, בסבלנות ועם הרבה מאוד יצירתיות.

אבשלום וילן: זה נראה כביכול מובן אליו, אבל כמות השעות האדירה שהחזקת את קהל ה"משוגעים" הזה ביחד מעוררת הערכה.

אבשלום וילן: על כך תודה בשם כולנו.

דוד טל: אדוני היושב ראש, חבריי חברי הכנסת, קודם כל חשוב שנשים מול עינינו את הנושא של מועצת הרשות השנייה.

דוד טל: אני חושב שנעשה פה עוול, זה לא תקין.

דוד טל: אי אפשר להטיל אחריות על מועצת הרשות מבלי לתת לה את הסמכות.

דוד טל: עשינו פה דבר חמור, גם הממשלה עשתה את זה בעצם העובדה שהקימה את ועדת יצחקי, שבעצם עקפה את זה.

דוד טל: התירוץ שמנכ"ל הרשות היה חבר בוועדה איננו תופס, זה לא צריך להיות בכלל.

דוד טל: אם הקמנו את הרשות לצורך זה, הרשות צריכה למלא את תפקידה.

דוד טל: אם אנחנו סבורים שאין מקום לרשות הזאת, צריך לפזר אותה כמה שיותר מהר.

דוד טל: אבל אי אפשר שניכנס לנעליה של הרשות והיא תהיה עלה תאנה בשבילנו.

גלעד ארדן: הוא הצביע בעד?

שלום שמחון: אני רוצה שתדעו שדוד עבר מהפך גדול מהרגע הראשון ועד היום.

שלום שמחון: לראות אותו מרים היד בעד, זה לא היה דבר פשוט.

דוד טל: על סעיף 6, הייתי מצביע כפי שהצבעתי גם אם זה לא היה בגלל השקפת עולמו של אדם מסוים, השקפה עולם דתית.

דוד טל: גם אם מחר אני שר המשפטים ויש אדם חילוני שהולך לרכוש ערוץ מסוים, אני לא רואה שאנסה לפגוע בהשקפת עולמו ולמנוע ממנו לעמוד בראש או להתערב בצורה כזו או אחרת.

דוד טל: אני רוצה לומר גם לערוץ 2 וגם לערוץ 10 - עם כל הכבוד, ערוץ 2 וערוץ 10 הם משאב של המדינה, של האזרחים שאנחנו מייצגים אותם.

דוד טל: אתם רכשתם את זה בתנאים כאלה על דעת תנאים הללו, אנחנו רוצים שתצליחו, גם ערוץ וגם ערוץ 10, אבל אתם לא מצליחים אתם לא יכולים לבוא לפה פעם אחר פעם לבקש סעד.

דוד טל: לכן אני חושב שכדאי שתעשו מאמץ להצליח, גם אתם וגם אתם, כדי שלא תצטרכו להגיע לכאן.

שלום שמחון: אנחנו אומרים תמיד שבוועדת הכלכלה, להבדיל ממקומות אחרים, מרגישים מצוין כשמישהו מבעלי העסקים מרוויח, רק אנחנו אומרים לו: אתה לא מרוויח מספיק, אנחנו רוצים שתרוויח עוד יותר.

שלום שמחון: אנחנו מאחלים לכם שתרוויחו כמה שאפשר.

גילה גמליאל: אני רוצה להודות לך, אדוני היושב ראש, ניהלת את זה כמו שצריך וכולנו כאן מרוצים.

גילה גמליאל: עצם זה שהתקבלה החלטה פה אחד, אומרת ששניכם צריכים להיות מרוצים.

גילה גמליאל: אני מקווה שזה יסייע בכל מה שצריך, ושלא תצטרכו אותנו.

גילה גמליאל: אם ערוץ 10 יצליח, תוכלו להתמזג לגורם אחד וכולם יהיו מרוצים.

גילה גמליאל: שיהיה בהצלחה.

מל פולישוק-בלוך: אני מצטרפת לקריאה שהיתה לממשלה, לבחור ומהר יושב ראש לרשות.

מל פולישוק-בלוך: אני חושב שזו באמת הפקרות, צריכים לתת להם לעבוד כמו שצריך.

מל פולישוק-בלוך: אני קוראת לחבריי לוועדה לעשות הכל כדי שהנושא הזה לא יבוא יותר לישיבות בחדר הזה.

דוד טל: שיהיה סעיף כזה בחוק, שהוועדה לא תתכנס בנושא הזה.

מל פולישוק-בלוך: תאמין לי שגם על זה חשבתי.

מל פולישוק-בלוך: אני חושבת שלמרות כל המגבלות, יש כאן בהחלט הסדר לעשר שנים.

מל פולישוק-בלוך: בהנחה ובתקווה שערוץ 10 יעלה ויהווה תחרות, אני חושבת שבאמת אפשר לנוח מהנושא כי אנחנו צריכים לדאוג גם לחקלאות ויש לנו עוד כמה דברים שאנחנו צריכים להציל במדינה.

מל פולישוק-בלוך: דבר אחרון, אני באמת רוצה לברך אותך, אני חושבת שניהלת את זה מצוין, מדי פעם במשך היום אני חושבת לעצמי "איך הוא יכול לסחוב את זה", ואני חושבת שאתה ראוי לכל הוקרה וברכות.

מל פולישוק-בלוך: עשית את זה בצורה מאוד נעימה, חכמה, כל הכבוד לך.

שלום שמחון: תודה רבה.

גלעד ארדן: בקיצור, תפרוש בשיא.

גלעד ארדן: לפורז לקח שלוש שנים לעבוד פה, ואתה בשבועיים כבר הגעת לזה.

אליעזר כהן: הדבר הכי חשוב שהושג פה היום זה יציבות.

אליעזר כהן: יש כאן מנהלים של מערכת תעשייתית שלמה, שכל הזמן רעשה וגעשה באי-יציבות.

אליעזר כהן: הדבר הכי חשוב שהושג על-ידי כל הגורמים הוא שנותנים למערכת הזאת איזושהי שפיות ויציבות.

אליעזר כהן: אני מברך כל מי שעזר לך בכל המשרדים ובכל הענפים להשגת ההישג של הגישור, כי נעשתה פה עבודת גישור עצומה שלך עם כל המנהלים שהלכו אחד לקראת השני.

אליעזר כהן: אני הייתי שמח אם הם היו עושים את הגישור בעצמם, זה היה חוסך שעות עבודה, אבל אם אנחנו עזרנו להם לגשר אתה תבורך בראש הקבוצה הזו.

אליעזר כהן: תודה רבה.

אילן ליבוביץ: כמות הזמן והשעות והאנרגיות שהושקעו פה בשלושת החודשים האחרונים כדי לעזור לערוץ 10, לפחות ממה שאני התרשמתי, היא עצומה.

אילן ליבוביץ: אני מאוד מקווה שהם יוכיחו שהם היו ראויים לאמון שאנחנו נותנים בהם פה, כי עוד לא ראיתי שהכנסת נחלצת לעזרתו של עסק פרטי בצורה כה אינטנסיבית כמו שהיא נחלצה בעניין הזה.

אילן ליבוביץ: בסיכומו של דבר ערוץ 10 הוא עסק פרטי.

אילן ליבוביץ: אני מאוד מקווה שהם יצליחו, ואני מאוד מקווה שלא ניפגש פה בעוד חצי שנה, כשהתחלנו את הדיונים האלה חצי שנה לאחר נובמבר.

אילן ליבוביץ: יישר כוח לך, אדוני היושב ראש.

1028: אני מצטרף לכל הברכות, אני מודה לך, אדוני היושב ראש, ולכל הצוות על העבודה.

1028: אני מקווה מאוד שיהיו לנו עוד הרבה נושאים כאלה.

1028: לא אותם נושאים, אלה נושאים כאלה, שלא יגידו שאנחנו יושבים פה ולא משקיעים מספיק.

1028: אנחנו חושב שעשינו היום די הרבה היום למען ערוץ 10, למען הטלוויזיה.

1028: זה הדבר הכי חשוב.

שלום שמחון: חבר הכנסת ארדן, אני מאוד מקווה שבזה סיימנו את הנושא הזה ואתה תעבור לעסוק בעניין האמיתי של מניעת תאונות דרכים.

שלום שמחון: יש לנו ציפיות גדולות בנושא הזה, ומהשבוע הבא אתה פנוי לעניין.

אליעזר כהן: צריך לטפל גם בגז.

גלעד ארדן: קודם כל אני חושב שעצם זה שנדרשנו להיכנס לעובי הקורה בנושא התקשורת - בשונה ממך, חבר הכנסת טל - נבע מכך שאין שר ואני רוצה להצטרף לקריאה לממשלה, בלי לנקוט בפרסונה הראויה לדעתי, שבאמת ימונה בהקדם שר לתחום התקשורת כדי שלא נצטרך להיכנס ולהתערב עד כדי כך בנושא הזה.

גלעד ארדן: דווקא זה שרוב או כל בעלי האינטרסים פה - זכייני ערוץ 2, חברות החדשות, ערוץ 10, ערוץ 10 הייעודי - אינם מרוצים, אומרת שחברי הכנסת עשו עבודה טובה ונכונה, כי אם מישהו פה היה מרוצה זה היה אומר שהעדפנו אינטרס אחד על פני אינטרס אחר.

גלעד ארדן: לדעתי הבאנו פה לאיזון ראוי בין כלל האינטרסים בשוק התקשורת הישראלי.

גלעד ארדן: אני רוצה להודות לכל חברי הכנסת שנכחו פה כל היום ולדעתי באמת שקלו את השיקולים הראויים.

גלעד ארדן: כשהתחלתי לפעול פה בוועדת הכלכלה, אמרו לי שבכלכלת ישראל אין קואליציה ואין אופוזיציה, וכולם פועלים לפי אמונתם בלי השקפות פוליטיות.

גלעד ארדן: באמת ראיתי את זה פה בעבודה, ואני רוצה לברך אותך, אדוני היושב ראש, כי אתה הסמל שלנו לכך שבנושא של טובת כלכלת ישראל אין הבדל בין קואליציה ואופוזיציה.

גלעד ארדן: תמשיך כך, ויישר כוח.

דוד טל: ראינו את זה בסעיף 6.

אורי אולניק: אחרי כל המתחים הרבים, אני מאוד מודה לוועדה וכמובן ליושב ראש.

אורי אולניק: מה שעמד לנגד עיני הממשלה זה לא טובת משקיע אלא טובת התחרות וטובת התוכן.

אורי אולניק: למרות שבענף הזה אי אפשר להתנבא קדימה כי הוא משתנה בקצב אדיר, אני מקווה שהיסודות שהתקבלו פה היום בחקיקה יאפשרו שוק שידורים יציב וגם תחרות בו.

אורי אולניק: שלום, אני חושב שעשית פה עבודה מדהימה בקצב שבדרך כלל לא נהוג בכנסת ישראל, מבלי לוותר על אף נקודה שהועלתה פה על-ידי מי מהצדדים, ועל כך ברכותינו.

אורי אולניק: אני אומר את זה בשם כל חבריי מהממשלה.

עוזי פלד: אני לא רוצה לקלקל חס וחלילה את האווירה הנעימה ששוררת פה מסביב לשולחן, אבל נער הייתי וגם זקנתי, בחדר הזה בוועדת הכלכלה אנחנו מבלים כל חצי שנה.

עוזי פלד: אני רוצה להגיד לחברי הכנסת הנכבדים: להתראות.

אתי בנדלר: מבלים בנעימים.

נמרוד נוביק: ושוב, אני מדבר בלי מיקרופון, זה הבדל בין ערוץ 2 לערוץ 10.

נמרוד נוביק: כמי שהיה בשני הצדדים של המתרס בקריירה הארוכה שלו, אני רוצה להביע הערכה עמוקה.

נמרוד נוביק: אני מוכרח להודות שבין אם הייתי פה כאזרח מן השורה ובין אם הייתי פה כצד מעוניין - ההשקעה, לימוד הנושא, הבקיאות של כמה וכמה מחברי הוועדה, הם מאוד-מאוד מרשימים, הרצינות שהעסק הזה טופל מאוד מרשימה.

נמרוד נוביק: לא חשבנו שנצא מפה וכל תאוותנו בידינו, לא יצאנו מפה וכל תאוותנו בידינו, אני חושב שניסתם לייצר איזון, להתמודד איתו.

נמרוד נוביק: אני מבקש בכל זאת הערה אחת ברוח הדברים של עוזי - להתראות.

נמרוד נוביק: שמעתי המון פעמים בחדר הזה שכל פעם חוזרים, אני מוכרח להודות שאני לא כל כך מבין את ההתמרמרות על זה שכל פעם חוזרים, לאו דווקא לשולחן הזה, אולי בעיקר לשולחן של המועצה, משום שמנקודת מבטו של האזרח או איש העסקים תפקידו של הרגולטור הוא לאפשר לחזור שוב ושוב כשיש שינויים, להציג את גישתו, להגיד לו שהוא לא צודק או שיש משהו בדבריו ולהתאים את הדברים בהתאם.

נמרוד נוביק: אני מתחייב לעשות הכל כדי שלא נחזור הנה בגלל טעויות שעשינו, ועשינו לא מעט בראשית הדרך, אחרים גם תרמו לזה אבל גם לנו יש חלק לא מבוטל.

נמרוד נוביק: אני מבקש להתחייב שלא נחזור הנה בגלל טעויות שנעשה, אבל אם חלילה יהיו שינויים בסביבה העסקית הלאומית, אני לא רואה סיבה שיהפכו את זה למין מחזור.

קריאה: גם אתה אומר "להתראות"?

קריאה: You are welcome.

נמרוד נוביק: לסיום אני רוצה לחזור על מה שאמרתי בהתחלה: נעשתה פה עבודה שאותי כאזרח מאוד מרשימה, ואני רוצה להביע את תודתי העמוקה על כך.

אבשלום וילן: אולי נשמע את נציג הלוביסטים?

שלום שמחון: תודה.

שלום שמחון: אחרון הדוברים מנכ"ל מועצת הרשות השנייה.

שלום שמחון: אני רוצה לאפשר למוטי לומר כמה מילים.

שלום שמחון: מוטי, אני לא הכרתי אותך לפני כן כי באתי ממקום אחר.

שלום שמחון: אני רוצה שתדע שאני באמת מאמין גדול בתפקידך כרגולטור, וגם אם נקלענו במקרה לסיטואציה כמעט בלי אפשרית, אני יכול להבטיח לך שאנחנו נעשה כל מאמץ ככל שזה תלוי בנו, ברוח הדברים שנאמרו פה על-ידי חבר הכנסת טל ואחרים, כדי שהמועצה שאתה מנהל אותה ואין לה עדיין יושב ראש, בסופו של דבר תקבל את הכלים שמגיעים לה כדי לנהל את הנושא הזה באופן משמעותי.

שלום שמחון: אמרתי הבוקר דברים מאוד בעייתיים שאני לא יודע אם הסכמת שאני אגיד אותם.

שלום שמחון: די הטרידה אותי העובדה שאתה אמרת שיש סיכוי שבמציאות שנוצרת אתה עשוי להתפטר מתפקידך.

שלום שמחון: בעניין הזה אני מאוד מבקש ממך אפילו לא לשקול את זה.

שלום שמחון: אנחנו נעמוד פה לצדך כדי שאם וכאשר תקום רשות התקשורת, לא יעשו ממך סמרטוט אלא תהיה בעל עוצמה מספקת לנהל את הערוצים המסחריים ואת הרשות השנייה בכלל.

מוטי שקלאר: קודם כל, אני מודה לך על העידוד.

מוטי שקלאר: אני חושב שנוצר פה נזק מסוים לרשות השנייה, אני מקבל הוא לא נזק בלתי הפיך.

מוטי שקלאר: אני חושב שהפשרה שהובלת במידה רבה מסייעת לרשות השנייה להמשיך להיות הגורם המפקח וגם להיות הגורם שמעצב מדיניות, שזה לא פחות חשוב.

מוטי שקלאר: בגדול, מנקודת הראות שלי, התוצאה של הסך הכל היא חיובית, בניסיון ליצור פה סדר ובעיקר יציבות; זה דבר שהכי הטריד אותי ואת האחרים.

מוטי שקלאר: לא דיברנו הרבה על כך, אבל בסופו של דבר מבחן התוצאה יהיה לא רק ביכולת הכלכלית של שני הערוצים להחזיק מעמד, זה תנאי הכרחי אבל לא מספיק, אלא אם באמת הציבור בכללותו ירגיש שאכן ערוץ 2 וערוץ 10 - זאת נקודת המבחן של כולנו - הם ערוצי broadcast שיש להם משמעויות ציבוריות והם לא רק עסק פרטי.

מוטי שקלאר: כפי שאמר חבר הכנסת דוד טל, זה משאב מוגבל וזה המבחן האמיתי, אני מקווה שנעמוד בו.

שלום שמחון: חברים, תודה רבה, שבת שלום.

שלום שמחון: הישיבה נעולה.